L-Istati Uniti – TRUMP IKOMPLI BIL-KONTROVERSJI Filwaqt li l-elezzjoni fl-Istati Uniti tinsab fuq l-għatba, Donald Trump ċaħad allegazzjonijiet ġodda li ħarġu fuq il-gazzetta New York Times fejn żewġ nisa qed jallegaw li kien avviċinahom sesswalment mingħajr il-kunsens tagħhom. F'diskors waqt attività politika, il-kandidat Repubblikan iddeskriva l-allegazzjonijiet bħala gidba totali. Trump saħaq li n-nisa li ħarġu bl-allegazzjonijiet huma giddieba u li l-midja qed tiffavorixxi lir-rivali Hillary Clinton. Mart il-President, Michelle Obama, kmieni din il-ġimgħa tkellmet ukoll dwar dawn l-allegazzjonijiet fejn b'vuċi kommossa qalet li tinsab ixxukkjata. Min-naħa tiegħu Donald Trump saħaq ukoll li jekk ikun President, jordna investigazzjoni fil-konfront tar-rivali Hillary Clinton. Niġerja – 21 TIFLA JINĦELSU MILL-BOKO HARAM Fil-belt ta' Chibok fin-Niġerja madwar 21 tifla tal-iskola li kienu maħtufa mill-grupp Iżlamiku Boko Haram, inħelsu. Ta' min jgħid li lura f'April tas-sena 2014 il-grupp militant kien ħataf aktar minn 250 studenta. Jidher li t-tfal inħelsu wara medjazzjoni bejn il-Gvern Żvizzeru u l-International Red Cross. Hu mifhum li t-tfal jinsabu qawwijin u sħaħ mal-uffiċjali tas-sigurtà. Dan sostnieħ il-Viċi President Niġerjan Yemi Osinbajo meta ltaqa' magħhom wara li nġiebu fil-belt kapitali Abuja. Min-naħa tiegħu Osinbajo saħaq li fil-ġranet jew xhur li ġejjin jidher li se jkunu qed jinnegozjaw il-ħelsien ta' aktar tfal. Norveġja – BOB DYLAN JINGĦATA L-PREMJU NOBEL Il-kantant popolari Amerikan Bob Dylan ingħata l-Premju Nobel għal-Letteratura 2016. Il-leġġenda tal-mużika rock irċieva dan il-premju wara l-espressjonijiet poetiċi li ħoloq fost it-tradizzjoni tal-mużika Amerikana. Dan il-kantawtur ta' 75 sena li ismu propja hu Robert Allen Zimmerman, kien beda l-karriera mużikali tiegħu fis-sena 1959 u tul dawn is-snin kien magħruf l-aktar għas-suċċessi 'The Times They are A-Changing', 'Blowin' in the Wind', 'Let it Be Me' u 'Like a Rolling Stone' fost l-oħrajn. L-artist hu l-ewwel Amerikan li rebaħ dan il-premju minn mindu Toni Morrison kien ingħata l-premju fis-sena 1993. Russja – IT-TIELET GWERRA DINJIJA? Bidu ta' gwerra nukleari kontra l-Amerikani tista' tkun imminenti wara li l-awtoritajiet Russi wissew lill-poplu biex jipprepara malajr kemm jista' jkun għal dik li tista tkun gwerra nukleari. Saħansitra, l-istazzjon tal-aħbarijiet televiżiv tal-istat NTV, appella lill-poplu Russu biex kulħadd jara fejn jinsab l-eqreb xelter, biex jekk tfaqqa' l-gwerra jkun jaf fejn għandu jmur. Il-pajjiż diġà esperjenza ġranet ta' eżerċizzji nazzjonali fejn ħadu sehem madwar 40 miljun ċittadin Russu. Il-militar Russu appella wkoll li jista' jsir eżerċizzju t'emerġenza nazzjonali. Il-Gvernatur ta' San Pitruburgu diġà qed iħejji r-razzjon ta' ħobż li għandha tieħu kull persuna f'każ li tibda l-gwerra, dik ta' 300 gramma għal 20 ġurnata. It-Tajlandja – IMUT IR-RE TAT-TAJLANDJA Fit-Tajlandja tħabbret il-mewt tar-Re Bhumibol Adulyadej fl-eta ta' 88 sena. Adulyadej kien ilu jmexxi l-istat għal 70 sena sħaħ, l-aktar renjant li ilu fuq it-tron fid-dinja. Ir-Re kien maħbub sew mit-Tajlandiżi u kien meqjus bħala figura soda f'pajjiż li ntlaqat minn bosta inkwiet politiku u kolpi ta' stat. Saħħet ir-Re kienet ilha sejra lura fl-aħħar snin, infatti rari kien qed jidher fil-pubbliku dan l-aħħar. It-tron issa se jgħaddi lil iben Bhumibol Adulyadej, il-Prinċep Maha Vajiralongkorn li għandu 63 sena. Filwaqt li l-pajjiż jinsab taħt xokk qawwi, il-Prim Ministru Tajlandiż iddikjara sena luttu. Korea t'Isfel – TITWAQQAF IL-PRODUZZJONI TAS-SAMSUNG NOTE 7 Il-kumpanija Samsung fil-Korea t'Isfel appellat lis-sidien tal-ismartphones Galaxy Note 7 biex jitfuhom u ma jużawhomx iktar filwaqt li qed tinvestiga diversi rapporti ġodda li l-mowbajls inkwistjoni qed jieħdu n-nar. Samsung, qalu wkoll li se jwaqqfu l-bejgħ u produzzjoni b'mod immedjat, minħabba li l-kumpanija tagħti l-aktar prijorità lis-sigurtà tal-klijenti tagħha. Dan kien it-tieni każ li seħħ fuq l-istess mudell ta' smartphone wara li l-kumpanija, ix-xahar l-ieħor, kienet diġà rtirat maż-żewġ miljun smartphone tal-istess tip wara rapport li l-batteriji tagħhom kienu qed jisplodu. Il-kumpanija kienet bidlet dawn is-smartphones difettużi u kien intqal li dawn kienu ħielsa minn kull periklu. Madankollu, feġġew rapporti ġodda dwar din il-problema li l-mowbajls qed jieħdu n-nar, bil-kumpanija Samsung issa twaqqaf għalkollox il-produzzjoni b'telf ta' biljuni ta' ewro.